Oznámenie Komisie

Aktualizácia údajov používaných pri výpočte paušálnych pokút a penále, ktoré bude Komisia navrhovať Súdnemu dvoru Európskej únie v konaniach o nesplnení povinnosti

(2020/C 301/01)

I. Úvod

V oznámení Komisie z roku 2005 o uplatňovaní článku 228 Zmluvy o ES (1) (teraz článok 260 ods. 1 a 2 ZFEÚ) bol stanovený základ, z ktorého vychádza Komisia pri výpočte výšky finančných sankcií (paušálnych pokút alebo penále), ktorých uplatnenie žiada od Súdneho dvora, keď mu Komisia predkladá vec podľa článku 260 ods. 2 ZFEÚ v kontexte konaní o nesplnení povinnosti vedených proti niektorému členskému štátu.

V oznámení z roku 2010 (2) o aktualizácii údajov používaných pri tomto výpočte Komisia zaviedla každoročnú revíziu týchto makroekonomických údajov v záujme zohľadnenia inflácie a zmien hrubého domáceho produktu (HDP).

Komisia vo svojom oznámení z roku 2011 o vykonávaní článku 260 ods. 3 ZFEÚ (3) a oznámení z roku 2017 „Právo EÚ: Lepšie výsledky pomocou lepšieho uplatňovania práva“ (4) zdôraznila, že na výpočet finančných sankcií, ktorých uplatnenie podľa článku 260 ods. 3 ZFEÚ žiada Komisia od Súdneho dvora, sa uplatňuje tá istá metóda, ktorá bola stanovená v oznámení z roku 2005.

Aktualizácia uvedená v tomto oznámení (5) vychádza z vývoja inflácie a HDP v jednotlivých členských štátoch a Spojenom kráľovstve (6), ktorý odráža ich platobnú schopnosť. Príslušné štatistické údaje o miere inflácie a o HDP, ktoré sa majú použiť, pochádzajú spred dvoch rokov pred aktualizáciou („pravidlo t – 2“), t. j. z roku 2018, keďže dva roky je minimálny čas potrebný na zhromaždenie relatívne stabilných makroekonomických údajov. Ďalším faktorom v súvislosti s tohtoročnou aktualizáciou je okrem toho benchmarková revízia národných účtov (7), ktorú vykonalo 17 členských štátov a Spojené kráľovstvo v druhom polroku 2019 s cieľom začleniť nové zdroje údajov a zmeny medzinárodnej štatistickej metodiky.

Podľa článkov 127 a 131 dohody o vystúpení medzi EÚ a Spojeným kráľovstvom (8) sa počas prechodného obdobia zachováva vo vzťahu k Spojenému kráľovstvu status quo ante, pokiaľ ide o uplatňovanie a presadzovanie práva EÚ. Komisia môže voči Spojenému kráľovstvu začať nové postupy v prípade nesplnenia povinnosti a pokračovať v tých existujúcich. Aktualizácie uvedené v tomto oznámení preto zahŕňajú aktualizácie údajov pre Spojené kráľovstvo.

Ako už bolo uvedené v oznámení z februára 2019, Komisia číselné údaje upraví na konci prechodného obdobia.

II. Zložky aktualizácie

Revidovať sa majú tieto ekonomické kritériá:

— jednotný základný paušál pre penále (9), ktorý je v súčasnosti 3 116 EUR, sa má revidovať vzhľadom na infláciu,

— jednotný základný paušál na výpočet dennej sumy na účely stanovenia paušálnej pokuty (10), ktorý je v súčasnosti 1 039 EUR, sa má revidovať vzhľadom na infláciu,

— osobitný faktor „n“ sa má revidovať vzhľadom na HDP dotknutého členského štátu, pričom sa zohľadní počet kresiel, ktoré má tento štát v Európskom parlamente; faktor „n“ je rovnaký pre výpočet paušálnej pokuty i denného penále,

— minimálne paušálne pokuty (11) sa majú revidovať vzhľadom na infláciu.

III. Aktualizácia

V prípade predloženia veci Súdnemu dvoru podľa článku 260 ods. 2 a ods. 3 ZFEÚ uplatní Komisia na výpočet výšky finančných sankcií (paušálnych pokút alebo penále) tieto aktualizované údaje:

1. jednotný základný paušál na výpočet penále sa stanovuje na 3 154 EUR;

2. jednotný základný paušál na výpočet dennej sumy na účely stanovenia paušálnej pokuty sa stanovuje na 1 052 EUR;

3. osobitný faktor „n“ a minimálna paušálna pokuta pre 27 členských štátov EÚ a Spojené kráľovstvo sa stanovujú takto: Členský štát Osobitný faktor „n“ Minimálna paušálna pokuta (v 1 000 EUR) Belgicko 0,80 2 088 Bulharsko 0,25 653 Česko 0,53 1 384 Dánsko 0,51 1 331 Nemecko 4,59 11 982 Estónsko 0,10 261 Írsko 0,48 1 253 Grécko 0,50 1 305 Španielsko 2,06 5 377 Francúzsko 3,39 8 849 Chorvátsko 0,19 496 Taliansko 2,91 7 596 Cyprus 0,09 235 Lotyšsko 0,12 313 Litva 0,18 470 Luxembursko 0,15 392 Maďarsko 0,43 1 122 Malta 0,07 183 Holandsko 1,15 3 002 Rakúsko 0,67 1 749 Poľsko 1,29 3 367 Portugalsko 0,53 1 384 Rumunsko 0,66 1 723 Slovinsko 0,15 392 Slovensko 0,28 731 Fínsko 0,45 1 175 Švédsko 0,79 2 062 Spojené kráľovstvo 3,41 8 901

Komisia začne uplatňovať aktualizované hodnoty pri svojich rozhodnutiach o predložení veci Súdnemu dvoru podľa článku 260 ZFEÚ počínajúc prijatím tohto oznámenia.

(1) SEK(2005) 1658 (Ú. v. EÚ C 126, 7.6.2007, s. 15).

(2) SEK(2010) 923/3. Toto oznámenie bolo aktualizované v roku 2011 [SEK(2011) 1024 v konečnom znení], v roku 2012 [C(2012) 6106 final], v roku 2013 [C(2013) 8101 final], v roku 2014 [C(2014) 6767 final], v roku 2015 [C(2015) 5511 final], v roku 2016 [C(2016) 5091 final], v roku 2017 [C(2017) 8720 final] a v roku 2018 [C(2018) 5851 final] vzhľadom na každoročnú úpravu ekonomických údajov.

(3) Ú. v. EÚ C 12, 15.1.2011, s. 1.

(4) Ú. v. EÚ C 18, 19.1.2017, s. 10.

(5) Údaje o HDP na tohtoročnú aktualizáciu boli získané 11. júna 2020.

(6) V súlade so všeobecnými pravidlami stanovenými v oznámeniach z roku 2005 a 2010.

(7) https://ec.europa.eu/eurostat/documents/737960/9861115/Benchmark_revisions_2019.pdf

(8) Dohoda o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (Ú. v. EÚ C 384 I, 12.11.2019, s. 1).

(9) Štandardný alebo jednotný základný paušál pre denné penále je definovaný ako fixná základná suma, na ktorú sa aplikuje určité multiplikačné váženie. Pri výpočte denných penále sa uplatňuje váženie koeficientom závažnosti a trvania neplnenia povinnosti, ako aj osobitným faktorom „n“ pre dotknutý členský štát.

(10) Paušál sa uplatňuje pri výpočte paušálnej pokuty. Pokiaľ ide o článok 260 ods. 2 ZFEÚ, paušálna pokuta sa vypočíta vynásobením dennej sumy (ktorej výška sa získa vynásobením jednotného základného paušálu koeficientom závažnosti a výsledok tohto výpočtu sa vynásobí osobitným faktorom „n“) počtom dní trvania neplnenia povinnosti, pričom tieto dni sa rátajú počnúc dňom prvého rozsudku do dňa skončenia neplnenia povinnosti alebo do dňa vynesenia rozsudku na základe článku 260 ods. 2 ZFEÚ. Pokiaľ ide o článok 260 ods. 3 ZFEÚ, na základe bodu 28 oznámenia Komisie „Vykonávanie článku 260 ods. 3 ZFEÚ“ [SEK(2010) 1371 v konečnom znení; Ú. v. EÚ C 12, 15.1.2011, s. 1] sa paušálna pokuta vypočíta tak, že sa vynásobí denná suma (ktorá sa získa vynásobením jednotného základného paušálu koeficientom závažnosti a výsledok tohto výpočtu sa vynásobí osobitným faktorom „n“) počtom dní, ktoré uplynú odo dňa nasledujúceho po skončení lehoty na transpozíciu stanovenej v smernici do skončenia neplnenia povinnosti alebo do vydania rozsudku podľa článku 258 a článku 260 ods. 3 ZFEÚ. Paušálna pokuta vypočítaná na základe dennej sumy by sa mala uplatniť, keď výsledok vyššie uvedeného výpočtu presiahne minimálnu paušálnu pokutu.

(11) Minimálna fixná paušálna pokuta sa stanovuje pre každý členský štát a Spojené kráľovstvo na základe osobitného faktora „n“. Minimálna fixná paušálna pokuta sa Súdnemu dvoru navrhne, ak súčet denných paušálnych súm neprekračuje túto minimálnu fixnú paušálnu pokutu.